སྤྱོད་པ་ཆོས་ཀྱི་གླུ་ཞེས་བྱ་བ་འབྱུང་བ་རོ་སྙོམས་ཀྱི་གདམས་ངག་ལས་འཁྲུལ་འཁོར་གྱི་རྩ་ཚིག་བཞུགས་སོ།།
བཅའ་བ་ལུས་ཀྱི་འཁྲུལ་འཁོར་ནི། །པདྨ་ལྟ་བུའི་སྐྱིལ་ཀྲུང་གིས། །ཐམས་ཅད་མཉེ་ཞིང་སྟེང་གསུམ་བརྐྱང་། །མགོ་བོ་མཉེ་ཞིང་ཀྱོག་པ་དང་། །ལག་པ་སྐོར་དང་རྒྱབ་ཏུ་བརྡུང་། །ལག་པ་གཅུད་ཅིང་གནས་དྲུག་བཅིང་། །རྒྱབ་ཏུ་བཀན་ཞིང་མདུན་དུ་བསྡུ། །རྒྱ་མཚོ་དཀྲུག་ཅིང་ཧབ་ཀྱིས་གདབ། །གཡས་དང་གཡོན་དུ་གཅུ་བ་དང་། །རྒོད་པོའི་ལྡིང་སྟབས་ཚུལ་གྱིས་མཆོང་། །རྡོ་རྗེའི་སྐྱིལ་ཀྲུང་ལ་གནས་ཏེ། །རི་བོ་བསྒུལ་ཞིང་བྱ་རྐང་བཟུང་། །མཐེ་བོང་འཐེན་ཞིང་སྲིན་ལག་བསྲང་། །ཀ་ར་ཎ་ཡི་སྦྱོར་བ་བྱ། །གཡས་བརྐྱང་གཡོན་པ་གཅུད་ལ་བོར། །གཡོན་བརྐྱང་གཡས་པ་གཅུད་ལ་བོར། །བྱ་རྨྱང་ཚུལ་གྱིས་གན་རྐྱལ་དང་། །ཁ་སྦུབ་གཡས་གཡོན་མཉམ་པ་དང་། །ས་ག་སྒྱིད་པའི་ནང་ཕྱོགས་ནས། །ཟླུམ་པོ་སྒྱིད་པའི་ཕྱི་ཕྱོགས་ནས། །རོལ་པ་རྟིང་པ་སོག་ཁར་བཞག །གཞན་ཡང་རྒྱུག་དང་འདུར་དང་མཆོང་། །གཡས་དང་གཡོན་དུ་སྐོར་བ་དང་། །མདུན་རྒྱབ་ལ་སོགས་རྡོ་རྗེའི་གར། །བླ་མའི་ཞལ་ལས་ཤེས་པར་བྱ། །རོ་སྙོམས་འཁྲུལ་འཁོར་གྱི་རྩ་ཚིག་འདི་ལ་ཚིག་འབྲུ་འདྲ་མིན་སྣ་ཚོགས་ཞིག་འདུག་ཀྱང་། འདི་ནི་ལྷོ་འབྲུག་གི་སྤར་རྙིང་ཁུངས་དག་ཞིག་ལ་ཕྱི་མོ་བགྱིས་ཏེ་བཟོ་བཅོས་མེད་པ། མ་དཔེ་ཇི་བཞིན་དུ་སྤེལ་བའོ། །ཞེས་པ་འདི་ནི་ཡིག་གཟུགས་བགྱིས་པོ་རྒྱལ་མཚན་སྤྲུལ་མིང་པས་བྲིས་སོ།། །།